અહીં એક બીજાની સમીપે આવેલ સાસુની વાવ અને વહુની વાવ એ પ્રાચીન કાળથી લોકપ્રિય સામાજિક પાત્રો સાસુ-વહુના સબંધો જાણે તાદૃશ બનાવે છે. ૧૪ મી કે ૧૫ મી સદીમાં નિર્માણ પામી હોવાનું મનાતી આ બંને વાવ વાસ્‍તુશાસ્ત્રની દ્રષ્ટિએ નંદા પ્રકારની ગણાય છે. સાસુની વાવમાં આવેલ ગોખમાં નંદિશ્વરનું શિલ્‍પ તથા શેષશાયી વિષ્‍ણુ અને વૈષ્‍ણવીની પ્રતિમાઓ દશ્‍યમાન થાય છે જ્‍યારે વહુની વાવમાં દેવ પ્રતિમા અને શેષશાયી વિષ્‍ણુ તેમજ જળદેવકાનનાં શિલ્‍પો જોવા મળે છે. અહીં આવેલ કેવૃ મંડપના સ્‍વરૂપમાં સ્‍તંભ ઉપર ટેકવેલું સ્‍મારક સમું મંદિર કલેશ્વરી મંદિર તરીકે ઓળખાય છે. આ મંદિરના દિવાલના ગોખમાં નટરાજની પ્રતિમા પ્રસ્‍થાપિત થયેલ છે, જેનું શ્રધ્‍ધાળુઓ કલેશ્વરી માતા તરીકે પૂજન અર્ચન કરે છે. આ મંદિરના એક સ્‍તંભ ઉપર ઇ.સ.૧૫૪૭માં જૂના લુણાવાડા રજવાડાના યુવરાજ માલો રાણોએ જિણોદ્ધાર કર્યો હોવાના શિલાલેખ કોતરાયેલ જોવા મળે છે. આ શિલાલેખવાળા મંદિરની સન્‍મુખ ૧૦ મી સદીની આસપાસમાં નિર્માણ પામેલ હોવાનું મનાતા ધુમ્‍મટવાળા મંદિર તરીકે ઓળખાતા એક પ્રાચીન મંદિરના ભગ્નાવશેષો અહીં તહીં વેરાયેલા પડેલ છે. આ મંદિરનો જિણોદ્ધાર પણ લુણાવાડા રાજવી વખતસિંહજીએ ઇ.સ. ૧૭૩૫ થી ૫૭ ની આસપાસ કરાયો હોવાનું માનવામાં આવે છે.